I.IEVADS

Ar darbaspēka izmaksu indeksu (DII) novērtē to, kā ceturksnī mainījušās kopējās vienas stundas darbaspēka izmaksas, kas radušās darba devējiem, un tas savukārt ļauj kontrolēt to, kā mainījies izmaksu spiediens, ko rada ražošanas faktors “darbaspēks”. DII ir viens no galvenajiem Eiropas ekonomiskajiem rādītājiem / euro rādītājiem, kas sniedz informāciju par ekonomikas attīstību eurozonā.

DII jo īpaši izmanto Eiropas Centrālo banku sistēma, lai novērtētu iespējamo inflācijas spiedienu, ko rada izmaiņas darba tirgū. Tas ir svarīgs rādītājs arī sociālajiem partneriem, kas iesaistīti sarunās par algām, un pašai Eiropas Komisijai, lai kontrolētu darbaspēka izmaksu īstermiņa izmaiņas. Visbeidzot, DII datus izmanto cenu indeksācijai dažos lielos komerclīgumos, kas ilgst vairākus gadus.

Eurostat savā tīmekļa vietnē katru ceturksni publicē ziņu laidienu par DII, kurā iekļauta apjomīga datu kopa, kas sadalīta pa saimnieciskajām darbībām un darbaspēka izmaksu komponentiem (algas un ar algu nesaistītās izmaksas). Minētajā tīmekļa vietnē atrodami arī izaugsmes rādītāji pa ceturkšņiem un pa gadiem.

Ar Eiropas Parlamenta un Padomes 2003. gada 27. februāra Regulu (EK) Nr. 450/2003 par darbaspēka izmaksu indeksu (“DII regula”) nosaka tādu vienotu sistēmu dalībvalstīm, ko izmanto, lai sagatavotu salīdzināmus darbaspēka izmaksu indeksus un iesniegtu tos Komisijai.

Regulas (EK) Nr. 450/2003 13. pantā ir noteikts, ka reizi divos gados Komisija iesniedz ziņojumu Eiropas Parlamentam un Padomei. Ziņojuma mērķis ir novērtēt gan dalībvalstu iesniegtās statistikas, gan ES agregātu kvalitāti, kā arī identificēt jomas, kurās varētu veikt uzlabojumus.

Šis ir Komisijas devītais DII ziņojums Eiropas Parlamentam un Padomei. Tajā galvenā uzmanība pievērsta DII datiem, kas saņemti kopš iepriekšējā izdevuma, t. i., par pārskata ceturkšņiem no 2020. gada otrā ceturkšņa (2020. g. 2. cet.) līdz 2022. gada pirmajam ceturksnim (2022. g. 1. cet.). Tajā atspoguļoti Eurostat apsvērumi, kas izdarīti, vācot un validējot DII datus par šiem pārskata ceturkšņiem, un tas sagatavots, balstoties uz dokumentāciju, ko dalībvalstis iesniegušas savos ikgadējos kvalitātes ziņojumos.

Šajā izdevumā nav aptverti DII dati no Apvienotās Karalistes, kas 2020. gada 1. februārī izstājās no ES un, sākot no 2020. gada 1. ceturkšņa, pārtrauca sūtīt DII datus.

Regulas (EK) Nr. 1216/2003 I pielikumā DII kvalitāte ir definēta, izmantojot šādus kritērijus: atbilstība, precizitāte, datu iesūtīšanas punktualitāte, pieejamība un skaidrība, salīdzināmība, saskaņa un pabeigtība. Tā kā iepriekšējā ziņojumā par DII tika atzīts, ka pieejamība un skaidrība ir apmierinoša, šajā ziņojumā lielākā uzmanība tiks pievērsta atbilstībai, pabeigtībai, punktualitātei, precizitātei, salīdzināmībai un saskaņai.

Šajā izdevumā ir ziņots arī par Covid-19 krīzes galveno ietekmi uz DII datu vākšanu.

II.VISPĀRĪGAIS PROGRESS LAIKPOSMĀ KOPŠ IEPRIEKŠĒJĀ ZIŅOJUMA

Kopš iepriekšējā ziņojuma iesniegšanas izmaiņas likumdošanas jomā nav notikušas. Nākamajos punktos ir sīki izklāstīti uzlabojumi, kas veikti ziņojuma sagatavošanas kontekstā.

2.1. Datu vākšanas standarti

Statistikas datu un metadatu apmaiņas (SDMX) datu struktūru jaunākā versija un starptautiski saskaņotu kodu saraksti (pieejami tiešsaistē, izmantojot īpašu reģistru) joprojām tiek veiksmīgi izmantoti, lai saņemtu dalībvalstu datus un sagatavotu DII, kā arī nosūtītu DII datus Eiropas Centrālajai bankai.

Attiecībā uz (ātrajiem un galīgajiem) datiem dalībvalstis no 2021. gada 3. ceturkšņa ir sākušas izmantot atjauninātu SDMX datu struktūras definīcijas versiju (2.3.), kurā iekļautas jaunākās izmaiņas, par kurām panākta vienošanās starptautiskā līmenī.

2.2. Datu validācija

Dati ir sistemātiski validēti, izmantojot jaunu rīku, ar ko pārbauda, vai izmantotie kodi un datu struktūras atbilst saskaņotajiem standartiem attiecībā uz datu nosūtīšanu (SDMX). Tas vienkāršo izstrādes procesu un samazina to kļūdu risku, kas rodas nepilnīgas kodēšanas rezultātā. Ja nosūtītā datne neatbilst spēkā esošajiem SDMX standartiem, tā tiek automātiski noraidīta. Dalībvalstis e-pastā saņem pieņemšanas vai noraidījuma paziņojumu un var piekļūt validācijas ziņojumam, izmantojot tiešsaistes pakalpojumu.

Kopš pēdējā ziņojuma iesniegšanas Eurostat ir pielāgojis izstrādes procesu, lai varētu apstrādāt visu veidu SDMX formātus — gan kompaktus, gan vispārējus.